Mure | SkalkSkryf
April 21, 2014 deur Louwie Daar is verskeie weergawes van hierdie storie in omloop. Een skrywer meen die muur staan in Bloemfontein, `n ander beweer dit staan in Bethlehem (Vrystaat, nie die heilige een nie). Die waarheid, soos ons dit hier as’t ware uit die (gevalle) perd se bek verneem, is dat die muur ter sprake in Durban staan.
Daar is die Groot muur van China, en die Jode het hulle Klaagmuur. Daar was ´n groot muur in Berlyn wat skouspelagtig tot ´n groot val gekom het, en dan was daar die groot muur waar Louwie ewe skouspelagtig tot ´n val gekom het.
Die ding het so gekom: Hy word tot nege maande lange diens vir Volk en Vaderland opgeroep. In daardie dae is jy as jong, onskuldige man mos gestraf vir sondes wat jy nog nie gepleeg het nie, inderdaad nog nie eens aan gedink het om te pleeg nie.
Die bruin koevert daag ongevraag op. Jy het geen keuse in die saak nie, die enigste keuse wat jy het is; wil jy voetsoldaad word en met stof van die Vaderland aan jou bootse dood, of wil jy rustig in ´n staalkis met wiele moertoe geblaas word? Hy kies wiele, dit klink vir hom veel gemakliker om sy Maker so te ontmoet.
Tasse word gepak. Hy en ´n skoolvriend word by die stasie afgelaai en terwyl Ma snik, Pa op sy tande kners en kleinboet grootoog toekyk, trek die bus dramaties uit die stasie uit die nag in op pad Bloemfontein toe, Tempe toe. En daar vind die oud sersantmajoor van die skoolkadette hom in die onbenydenswaardige posisie van Weermag-Roof, die laagste van die laagste lewende wesens in ´n brutale sisteem van verontmensliking. Hy haat dit met ´n passie van dag een af.
Op een of ander manier oorleef hy die geskreeu en gevloek van die eerste drie maande van sy Roof dae. Hy oorweeg dit selfs om die offisierskursus waarvoor hy aanbeveel word, te deurloop. Hy tree aan vir die finale keuring. Hy bekyk die mede kandidate, en hy bekyk die PF’s wat nors daar rond staan en hy besef dat hy absoluut, maar absoluut niks in gemeen het met hierdie soort mense en dit waarvoor hulle staan nie. Toe hy dus voor die ster- en kasteelbelaaide paneel keurders staan en hy bruusk gevra word waarom hy dink hy ´n offisier kan word, trek hy sy asem diep in en antwoord dat hy regtig NIE ´n offisier wil word nie dankie.
Na ´n geskokte stilte, konsternasie. Die Majoor, rooi in die gesig van woede, kry eerste sy stem terug en bulder bevele uit. Die Sersantmajoor storm die vertrek in en dril hom by die deur uit en skreeu verwoed op die oorblywende kandidate dat, as daar nog een bliksem is wat NIE ´n offisier wil word nie moet hy nou sy goed vat en f** anders is daar vandag moord.
Hy oorleef die een ook en skuif saam met die res van die troepe na die pantser afdeling bo teen die bult. Die Roof dae is verby, hulle word nou amptelik Blougatte. Dit is hier waar sy muur vir hom staan en wag.
Sonder waarskuwing word hy en nog ´n klomp troepe weereens op ´n trein gelaai, bestemming Durban, meer presies die Bluff in Durban waar hulle petrol opgaartanks moet gaan bewaak teen moontlike tereur aanvalle. Die basis is ´n tentkamp tussen die duine. Die troepe dog dis vakansie. Hulle sien in hulle verbeelding wit strande wat wemel van half naakte meisies. Hulle sien in hulle geestes oog rustige dae van swem en speel en sonbraai saam met genoemde half naakte meisies.
Die werklikheid is sieldodende dae van wagstaan op die mure rondom die opgaartanks onder die aanslae van ´n ongenaakbare son. Na ´n paar dae is jou slaapsak (pisvel) vol sand, jou boots is vol sand, jou ontbytkos, jou middagete en aandete is vol sand. Jou onderbroek en tande, jou hare en jou oël is vol sand. Jou siel is vol sand en daar is geen kaal of geklede meisie in sig nie. Dis hel.
Uiteindelik word hulle meegedeel dat, onder streng voorwaardes, dagpasse toegestaan sal word oor naweke. Om die dagpas langer te maak as die paar uur wat jy van diens af is, word besluit om dubbelskofte wag te staan. In plaas van 3 uur skofte, staan elke manskap dus 6 uur skofte op sy muur. Die muur is omtrent een meter wyd en tussen 20 en 25 voet hoog, en 6 uur is ´n baie lang tyd.
Posted in Louwie | Tagged Army, Die Bluff, Die groot val, Diensplig, Durban, Tempe, Weermag | 1 Kommentaar	One Response
op April 21, 2014 at 8:30 nm Joh
Wag in spanning dat die waarheid ontbloot word.